Madiŋ Ńtondôbə, amú a wóg kíŋ ngogolán dzama, 2a kə̂ alɔ́ díé ábə ma ámōs mālóe nyé. 3Miǹkɔ̌l mí áwú mí ngátingidan ma á nyɔ́l, bikoě yā tolendǒŋ, bí ngáwúlan ma; wɔ̌ŋ ai ǹdzǔg bí ngálad ma, 4ńdɔ mə ngálóe Ǹtondôbə á dzwé díé: “Kudú ngɔ́l ! Ǎ Ńtondôbə, kodége ma !” 5Ǹtondôbə a nə sósōō ai mvam; Zambá wáán anə́ ǹnə́m ngɔ́l. 6Ǹtondôbə a kála ébá bə́ nə́ miǹtəgán, mə ngábə́ ǹtəgán ńdɔ a ngányii ma. 7Dúgán áwɔí dóe, ǎ ńsīsīm wáma, amú Ńtondôbə a ngábɔ wa ḿbəŋ. 8O ngákode ma áwū, o vǎ mís máma á ńyōn, ai məkǒl máma á ḿbəg, 9ású yə̄ nâ mə́ wūlū á mís mə́ Ńtondôbə, á ńnam bə́və́və̄ə̄. 10Mə ngábaala afidí, tɔ ábōg bēn mə̄ kɔ́bɔgɔ nâ: "Mə nə eyə́gan éngɔ́ngɔ́l !" 11Fəg ǹdzáŋán, ma nâ: "Bod bə́sə̄ bə́ nə bǒd miǹnǎl." 12Éyə mǎyi dúgan Ńtondôbə ábím ḿbəŋ ósə a ngábɔ ma yá? 13Mayi bɛ́d̄ kɔ́b mədɔ á yób abǒg te mǎyi lóē Ńtondôbə á dzwé díé; 14Mayi kpân mə́tīŋ mə̄ ngálíg Ńtondôbə, á mís mə́ áyɔŋ díé ásə. 15Lə́ nə m̀fǎŋ dzam míńtyé ású Ńtondôbə nə́ a yén anə́ bə̄kpân mətǐŋ bóé báwú. 16Kudú ngɔ́l ! Ǎ Ńtondôbə, ḿból mə̄ nə́ étūgā dzóe, ma etúgā dzóe, mɔ́n etúgā mīníngá dzóe. Ǒ tīī ngadag dzama. 17Mayi wa və́ mə̄túnuŋa mə́ ólugú, ńdɔ̄ fə mǎyi lóē Ńtondôbə á dzwé díé; 18mayi kpân mə̄tīŋ máma ai Ǹtondôbə á mís mə́ áyɔŋ díé ásə, 19á mīm̀bɛ́ mí sí yā ndá Ńtondôbə, á zāŋ dzoe, ǎ Yērúzalɛm ! Álelúya !